NACRT PRIJEDLOGA ODLUKE

O NAČINU PRUŽANJA JAVNE USLUGE SAKUPLJANJA KOMUNALNOG OTPADA NA PODRUČJU

OPĆINE POPOVAC

(provedba savjetovanja sa zainteresiranom javnošću)

Temeljem članka 66. Zakona o gospodarenju otpadom („Narodne novine“, broj 84/21) i članka 42. točka 5. i članka 30. Statuta Općine Popovac (“Službeni glasnik Općine Popovac”, broj: 1/20 i 3/21), Općinsko vijeće Općine Popovac *na \_\_\_ sjednici* održanoj *dana \_\_\_. \_\_\_\_\_\_\_\_\_\_ 2022. godine*, donijelo je

**O D L U K U**

**o načinu pružanja javne usluge** **sakupljanja komunalnog**

**otpada na području Općine Popovac**

**I. OPĆE ODREDBE**

**Članak 1.**

Ovom Odlukom o načinu pružanja javne usluge sakupljanja komunalnog otpada na području Općine Popovac (u daljnjem tekstu: Odluka) se utvrđuju način i uvjeti pružanja javne usluge sakupljanja komunalnog otpada (miješanog komunalnog otpada, biootpada, reciklabilnog komunalnog otpada, jednom godišnje glomaznog otpada) na području Općine Popovac putem spremnika od pojedinog korisnika na lokaciji obračunskog mjesta korisnika te prijevoza i predaje tog otpada ovlaštenoj osobi (u daljnjem tekstu: javna usluga).

**Članak 2.**

(1) Ovom Odlukom se propisuje slijedeće:

1. kriterij obračuna količine miješanog komunalnog otpada
2. standardne veličine i druga bitna svojstva spremnika za sakupljanje otpada
3. najmanja učestalost odvoza otpada prema područjima
4. obračunska razdoblja kroz kalendarsku godinu
5. područje pružanja javne usluge
6. iznos cijene obvezne minimalne javne usluge s obrazloženjem načina na koji je određena
7. način podnošenja prigovora i postupanja po prigovoru građana na neugodu uzrokovanu sustavom sakupljanja komunalnog otpada
8. način pojedinačnog korištenje javne usluge
9. način korištenja zajedničkog spremnika
10. način određivanja udjela korisnika javne usluge u slučaju kad korisnici javne usluge kućanstva i pravne ili fizičke osobe – obrtnici koriste zajednički spremnik, a nije postignut sporazum o njihovim udjelima
11. prihvatljivi dokazi izvršenja usluge za pojedinog korisnika javne usluge
12. odredbe o ugovornoj kazni
13. opći uvjeti ugovora s korisnicima
14. kriteriji za umanjenje cijene javne usluge
15. korištenje javne površine za prikupljanje otpada
16. korištenje površina za potrebe kompostiranja biootpada koje može obavljati korisnik usluge
17. količina krupnog (glomaznog) otpada koja se preuzima u okviru usluge
18. način provedbe ugovora o korištenju javne usluge u slučaju nastupa posebnih okolnosti (elementarna nepogoda, katastrofa i sl.).

**Članak 3.**

(1) Pojmovi koji se koriste u ovoj Odluci definirani su Zakonom o gospodarenju otpadom (u daljnjem tekstu: Zakon) i drugim podzakonskim aktima donesenima na temelju Zakona.

(2) Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

**Članak 4.**

Na području Općine Popovac javnu uslugu pruža trgovačko društvo BARANJSKA ČISTOĆA d.o.o. za održavanje čistoće i odlaganje komunalnog otpada, sa sjedištem u Belom Manastiru, Ulica Republike 11, OIB 48154012452 (u daljnjem tekstu: davatelj javne usluge).

**Članak 5.**

Korisnik javne usluge na području pružanja javne usluge, kako je propisano odredbama Zakona, je vlasnik nekretnine odnosno vlasnik posebnog dijela nekretnine i korisnik nekretnine odnosno posebnog dijela nekretnine kad je vlasnik nekretnine odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja javne usluge, ili stvarni korisnik nekretnine.

**II. KRITERIJI OBRAČUNA KOLIČINE MIJEŠANOG**

**KOMUNALNOG OTPADA I OBRAČUNSKA RAZDOBLJA**

**Članak 6.**

(1) Kriterij obračuna količine miješanog komunalnog otpada je volumen spremnika miješanog komunalnog otpada izražen u litrama i broj pražnjenja spremnika u obračunskom razdoblju.

(2) Obračunsko razdoblje određuje se u trajanju od mjesec dana, počinje prvoga dana u mjesecu, a završava zadnjega dana u istome mjesecu. Račun se izdaje korisniku javne usluge posljednjeg radnog dana u mjesecu za tekući mjesec.

**III. STANDARDNE VELIČINE I DRUGA BITNA SVOJSTVA**

**SPREMNIKA ZA SAKUPLJANJE OTPADA**

**Članak 7.**

(1) Standardne veličine spremnika određuju se kako bi se omogućilo njihovo pražnjenje pomoću specijalnih komunalnih vozila sa sustavima za podizanje spremnika, u skladu s uvjetima zaštite na radu.

(2) Standardne veličine spremnika za sakupljanje miješanog komunalnog otpada, biootpada i ostalih vrsta otpada u okviru javne usluge na obračunskom mjestu korisnika javne usluge, na području Općine Popovac, jesu: 120 litara, 240 litara i 1.100 litara. Navedeni standardni spremnici koriste se na sljedeći način:

• spremnici zapremine 120 litara i 240 litara koriste se za sakupljanje komunalnog otpada kod svih kategorija korisnika;

• spremnici zapremine 1.100 litara koriste se sakupljanje komunalnog otpada kod korisnika iz kategorije korisnika koji nije kućanstvo i kod korisnika u višestambenim zgradama (zajednički spremnik);

• u okviru javne usluge korisnik može imati najviše jedan spremnik odgovarajuće zapremine za svaku pojedinu vrstu otpada, osim ako se spremnik koristi kao zajednički spremnik, ili ako je ugovorom drukčije određeno.

(3) Volumen spremnika za korisnike usluge utvrđuje se izjavom/ugovorom o načinu korištenja javne usluge, pri čemu se može ugovoriti samo spremnik jednog od standardnih volumena navedenih u stavku 2. ovog članka.

(4) Iznimno, osim u navedenim spremnicima, komunalni otpad se može prikupljati i u odgovarajućim vrećama volumena 120 litara koje osigurava davatelj javne usluge u sljedećim slučajevima:

• ukoliko korisnik javne usluge nema mogućnost smještaja standardnog spremnika u vlastitom prostoru ili

• ukoliko je količina otpada koju predaje veća od one koja stane u spremnik koji koristi.

(5) U slučaju iz stavka 4. točka 2. ovog članka, višak prikupljenog otpada se odlaže u vreće za odlaganje dodatnog otpada volumena 120 litara koje se kupuju kod davatelja javne usluge. Kroz cijenu vreća korisnici usluge plaćaju sakupljanje, odvoz i oporabu ili odlaganje ovako dodatnog prikupljenog komunalnog otpada.

(6) Pored standardnih spremnika za sakupljanje miješanog komunalnog otpada iz stavka 2. ovog članka, davatelj javne usluge može korisnicima ponuditi i nestandardne spremnike za sakupljanje miješanog komunalnog otpada veličine 5.000 litara. Sakupljanje, odvoz i odlaganje ovako prikupljenog miješanog komunalnog otpada korisnici usluge plaćaju kroz cijenu za količinu predanog miješanog komunalnog otpada.

(7) Zabranjeno je bilo kakav dodatni komunalni otpad odlagati na mjestu primopredaje pored spremnika na način protivno stavku 5. ovog članka, jer će se takvo odlaganje otpada smatrati kao nepropisno odbačen otpad, o čemu će davatelj javne usluge obavijestiti nadležno komunalno redarstvo Općine Popovac.

**Članak 8.**

(1) Spremnici za sakupljanje otpada moraju biti nepropusni za tekućine, s poklopcem koji mora u potpunosti i vodonepropusno zatvarati otvor za punjenje/pražnjenje spremnika, sprječavati rasipanje otpada i širenje neugodnih mirisa.

(2) Spremnici za pojedine vrste komunalnog otpada kod korisnika javne usluge označavaju se sukladno Zakonu (natpis s nazivom davatelja javne usluge, oznaka koja je u evidenciji o preuzetom komunalnom otpadu pridružena korisniku javne usluge i obračunskom mjestu, naziv vrste otpada za koju je spremnik namijenjen). Na zajedničkom spremniku oznaka korisnika usluge može biti zajednička oznaka koja je pridružena svim korisnicima javne usluge koji koriste zajednički spremnik. Vreće za odlaganje dodatnog otpada označavaju se oznakom korisnika usluge kojemu su dodijeljene i imaju istaknutu oznaku volumena. Spremnici za komunalni otpad postavljeni na javnoj površini moraju imati oznaku davatelja javne usluge, naziv vrste otpada za koji je spremnik namijenjen te kratku uputu o otpadu koji se prikuplja putem tog spremnika.

(3) Spremnici za određene vrste otpada označavaju se odgovarajućom bojom, bilo da je čitav spremnik obojan u odgovarajuću boju, bilo da je u odgovarajuću boju obojan samo poklopac spremnika, bilo da se na spremniku nalazi naljepnica odgovarajuće boje.

(4) Boje kojima se uobičajeno označavaju vrste spremnika na području Općine Popovac jesu: zelena – spremnici za miješani komunalni otpad; smeđa – spremnici za biootpad; plava – spremnici za otpadni papir i karton; žuta – spremnici za otpadnu plastičnu ambalažu; crna – spremnici za otpadno staklo; siva – spremnici za otpadnu metalnu ambalažu.

(5) Spremnik za komunalni otpad mora imati jedinstvenu oznaku koju je moguće nedvosmisleno povezati s vlasnikom spremnika.

**IV. NAJMANJA UČESTALOST ODVOZA**

**OTPADA PREMA PODRUČJIMA**

**Članak 9.**

(1) Davatelj javne usluge dužan je omogućiti korisniku javne usluge primopredaju komunalnog otpada na obračunskom mjestu korisnika:

• miješanog komunalnog otpada najmanje jednom tjedno;

• biootpada najmanje jednom tjedno;

• otpadne plastične ambalaže najmanje jednom u tijeku obračunskog razdoblja;

• otpadnog papira i kartona najmanje jednom u tijeku obračunskog razdoblja;

• otpadnog stakla najmanje jednom u tri mjeseca, odnosno obračunska razdoblja;

• otpadne metalne ambalaže najmanje jednom u tri mjeseca, odnosno obračunska razdoblja;.

**V. PODRUČJE PRUŽANJA JAVNE USLUGE**

**Članak 10.**

Područje pružanja javne usluge sukladno odredbama ove Odluke je područje Općine Popovac

**VI. IZNOS CIJENE OBVEZNE MINIMALNE JAVNE USLUGE**

**Članak 11.**

(1) Cijena obvezne minimalne javne usluge za korisnika kategorije kućanstvo jedinstvena je na čitavom području primjene ove Odluke i ista iznosi 40,00 kuna po obračunskom mjestu mjesečno, bez PDV-a.

(2) Cijena obvezne minimalne javne usluge za korisnika kategorije korisnika koji nije kućanstvo jedinstvena je na čitavom području primjene ove Odluke i ista iznosi 360,00 kuna po obračunskom mjestu mjesečno, bez PDV-a.

(3) Cijena obvezne minimalne javne usluge iz stavka 1. i 2. ove Odluke pokriva troškove javne usluge u opsegu propisanom ovom Odlukom i Zakonom koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela »onečišćivač plaća«, načela ekonomski održivog poslovanja te sigurnosti, redovitosti i kvalitete pružanja javne usluge sukladno Zakonu, ovoj Odluci i drugim propisima.

**VII. NAČIN PODNOŠENJA PRIGOVORA I POSTUPANJA PO PRIGOVORU**

**Članak 12.**

(1) Davatelj javne usluge dužan je omogućiti korisniku usluge podnošenje prigovora na neugodu uzrokovanu sustavom sakupljanja komunalnog otpada, pisanim putem na adresu davatelja javne usluge, putem sredstava elektroničke komunikacije te usmeno na zapisnik u sjedištu davatelja javne usluge.

(2) Davatelj javne usluge je dužan u poslovnim prostorijama vidljivo istaknuti obavijest o načinu podnošenja prigovora iz stavka 1. ovoga članka.

(3) Osim obveze iz stavaka 1. i 2. ovoga članka, davatelj javne usluge je dužan na ispostavljenom računu vidljivo istaknuti obavijest o načinu podnošenja prigovora. Rok za prigovor na ispostavljeni račun davatelja javne usluge je 15 dana od dana primitka računa, u protivnom se smatra da je ispostavljeni račun nesporan, a priloženi obračun pravilan.

(4) Davatelj javne usluge je dužan u pisanom obliku odgovoriti na prigovore iz stavaka 1. i 3. ovoga članka u roku od 15 dana od dana zaprimljenog prigovora.

**VIII. NAČIN KORIŠTENJA JAVNE USLUGE**

**Članak 13.**

(1) Svakom korisniku osigurana je mogućnost odvojene predaje komunalnog otpada na njegovom obračunskom mjestu (na adresi korisnika) putem standardnih spremnika.

(2) Korisniku razvrstanom u kategoriju kućanstvo dodatno je omogućeno korištenje reciklažnog dvorišta, mobilnog reciklažnog dvorišta kao i odvoz krupnog (glomaznog) otpada u količini do 3m3 godišnje te zelenog (rezanog) otpada u količini do 15 vreća od 120-150 litara godišnje s njegovog obračunskog mjesta (adrese korisnika).

(3) Korisnik razvrstan u kategoriju kućanstvo koji se odluči za kućno kompostiranje biootpada mora osigurati komposter ili kompostište, te to potvrditi potpisanom izjavom.

(4) Svakom korisniku se pružaju usluge preuzimanja većih količina komunalnog otpada od ugovorenih uz plaćanje troškova prijevoza i obrade.

**Članak 14.**

(1) Korisnici usluge su dužni popunjene spremnike sa komunalnim otpadom iznijeti na ugovoreno mjesto primopredaje u pravilu, u večernjim satima uoči dana koji je predviđen za odvoz, sukladno obavijesti o sakupljanju komunalnog otpada davatelja javne usluge.

(2) Sav odloženi komunalni otpad mora se nalaziti u spremniku, a poklopac mora biti potpuno zatvoren.

(3) Otpad mora biti složen u spremnik bez sabijanja, tako da prilikom pražnjenja sav otpad gravitacijski ispadne iz posude.

(4) Korisnik ili korisnici usluge moraju na ugovorenom mjestu za primopredaju komunalnog otpada ostaviti u cijelosti popunjen spremnik sa otpadom, a ako za primopredaju ostave nepopunjen (prazan) spremnik ili djelomično popunjen spremnik smatrat će se da se preuzima u cijelosti popunjen spremnik.

**Članak 15.**

(1) Preuzimanje spremnika sa otpadom vrši se na mjestu za primopredaju koje se mora nalaziti uz prometnicu ili prilazni put kako bi davatelj javne usluge mogao nesmetano preuzeti otpad u svoje vozilo za otpremu otpada.

(2) Mjesto za primopredaju spremnika u pravilu se nalazi na javnoj površini, a može se nalaziti i u okućnici nekretnine korisnika usluge ako se ista nalazi uz prometnicu ili prilazni put na kojem davatelj javne usluge preuzima otpad.

(3) Isto mjesto za primopredaju spremnika na javnoj površini može biti predviđeno za više susjednih obračunskih mjesta korisnika usluge.

(4) Mjesta za primopredaju spremnika sa otpadom mogu biti određena adresom nekretnine korisnika usluge ako se ono nalazi u okućnici korisnika usluge uz prometnicu ili prilazni put na kojem se vrši skupljanje otpada ili opisnom oznakom dijela javne površine na području Općine Popovac predviđenih kao mjesta za primopredaju otpada.

(5) Ukoliko se komunalni otpad prikuplja vrećama, mjesto preuzimanja vreća definirano je kao i mjesto preuzimanja spremnika.

**Zajednički spremnik**

**Članak 16.**

(1) U višestambenim zgradama u kojima ima dva i više vlasnika posebnih dijelova nekretnine kao korisnika usluge, korisnici usluge iz kategorije korisnika kućanstvo moraju koristiti zajedničke spremnike za sakupljanje otpada, s time da o udjelu svakog korisnika u korištenju spremnika, korisnici usluge odlučuju sporazumno. Ako nije postignut sporazum o udjelu u korištenju zajedničkih spremnika, udio svakog korisnika usluge u zajedničkom spremniku, na temelju podataka davatelja javne usluge, određuje davatelj javne usluge. U tom slučaju, količina otpada za pojedinog korisnika obračunava se prema njegovom udjelu u korištenju zajedničkog spremnika s tim da se smatra da svi korisnici koriste jednaki udio u zajedničkom spremniku.

(2) Ako zajednički spremnik za miješani komunalni otpad uz korisnike kategorije korisnika kućanstvo istovremeno koriste i korisnici iz kategorije korisnika koji nije kućanstvo, odnosno pravne i/ili fizičke osobe – obrtnici, njihov udio u korištenju zajedničkog spremnika određuje se na isti način kao i kod kategorije korisnika kućanstvo.

(3) U višestambenim zgradama u kojima postoji deset i više korisnika usluga može se koristiti više zajedničkih spremnika, o čemu odlučuje davatelj javne usluge.

(4) Zbroj udjela svih korisnika usluge u zajedničkom spremniku određenih međusobnim sporazumom ili prijedlogom davatelja javne usluge, mora uvijek iznositi jedan.

(5) Korisnici usluge mogu zatražiti da im davatelj javne usluge o njihovom trošku, osigura zaključavanje poklopca zajedničkog spremnika, radi onemogućavanja trećim osobama da neovlašteno odlažu otpad u isti. Prilikom primopredaje otpada poklopac spremnika mora biti otključan kako bi davatelj javne usluge mogao preuzeti otpad.

**Korištenje javnih površina za sakupljanje otpada**

**Članak 17.**

(1) Sakupljanje komunalnog otpada na adresi obračunskog mjesta korisnika javne usluge obavlja se u odgovarajućim spremnicima koji u pravilu moraju biti smješteni na zemljištu, odnosno unutar nekretnine korisnika javne usluge.

(2) Primopredaja otpada u pravilu se obavlja na javnoj površini ispred nekretnine korisnika javne usluge, osim ako korisnik javne usluge nije ovlastio davatelja javne usluge za ulazak na zemljište odnosno u nekretninu korisnika javne usluge i to mu omogućio. Korisnik javne usluge koristi uslugu na način da, sukladno obavijesti o prikupljanju komunalnog otpada, najranije u večernjim satima uoči dana odvoza otpada, na javnu površinu ispred svoje nekretnine iznese odgovarajući spremnik s otpadom koji se u te dane odvozi.

(3) U slučaju kad spremnike za otpad nije moguće smjestiti na zemljištu odnosno unutar nekretnine korisnika javne usluge, spremnici se mogu smjestiti na javnu površinu, unutar odgovarajuće označenog i natkrivenog te ograđenog spremišta za spremnike za otpad ili u obliku polupodzemnih ili podzemnih spremnika, uz prethodnu suglasnost Jedinstvenog upravnog odjela Općine Popovac i u dogovoru s davateljem javne usluge. Zahtjev za davanje prethodne suglasnosti, na prijedlog korisnika javne usluge, Jedinstvenom upravnom odjelu Općine Popovac upućuje davatelj javne usluge.

(4) Davatelj javne usluge prema potrebi spremnike za komunalni otpad i mobilna reciklažna dvorišta može povremeno privremeno postavljati na javne površine i bez prethodne suglasnosti Jedinstvenog upravnog odjela Općine Popovac, sukladno uputama nadležnog Jedinstvenog upravnog odjela Općine Popovac, na način da tako postavljeni spremnici i mobilna reciklažna dvorišta ne ometaju korištenje javne površine, osobito u smislu prometa pješaka i vozila te preglednosti raskrižja.

(5) Davatelj javne usluge je dužan ukloniti s javne površine sav komunalni otpad koji ispadne iz spremnika prilikom sakupljanja.

**Prihvatljivi dokaz izvršenja javne usluge za pojedinog korisnika usluge**

**Članak 18.**

Prihvatljivim dokazom izvršenja javne usluge za pojedinog korisnika usluge smatra se izvadak iz evidencije o preuzetom komunalnom otpadu, koji na zahtjev pojedinog korisnika usluge istom dostavlja davatelj javne usluge putem mrežne pošte odnosno putem interneta kada je to korisniku usluge prihvatljivo ili na drugi način.

**IX. UGOVORNA KAZNA**

**Članak 19.**

(1) Korisnik usluge dužan je platiti davatelju javne usluge ugovornu kaznu ako ne ispunjava ili neuredno ispunjava svoje obveze propisane Zakonom i to:

- ako ne koristi javnu uslugu i ne predaje komunalni otpad davatelju javne usluge na način da proizvedeni otpad predaje putem zaduženog spremnika u iznosu od 500,00 kuna;

- ako ne omogući davatelju javne usluge pristup spremniku na mjestu primopredaje kad to mjesto nije na javnoj površini u iznosu od 400,00 kuna;

- ako na svom obračunskom mjestu ne postupa s otpadom na način kojim se ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojava neugode drugoj osobi zbog mirisa otpada u iznosu od 500,00 kuna;

- ako ne predaje opasni komunalni otpad u reciklažno dvorište ili mobilno reciklažno dvorište, odnosno ne postupa s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo u iznosu od 400,00 kuna;

- ako ne predaje odvojeno miješani komunalni otpad, reciklabilni komunalni otpad, opasni komunalni otpad i glomazni otpad u iznosu od 400,00 kuna;

- ako ne predaje odvojeno biootpad ili ne kompostira biootpad na mjestu nastanka u iznosu od 400,00 kuna;

- ako odlaže otpad pored spremnika ne koristeći propisano označene vreće u iznosu od 200,00 kuna;

- ako proizvodni otpad odlaže u spremnike za miješani komunalni otpad u iznosu od 4.000,00 kuna;

- ako ne dostavi davatelju javne usluge ispunjenu izjavu o načinu korištenja javne usluge u iznosu od 300,00 kuna;

- ako ne omogući davatelju javne usluge označavanje spremnika odgovarajućim natpisom i oznakom u iznosu od 300,00 kuna;

- ako ne drži spremnik na za to propisanom mjestu u iznosu od 200,00 kuna;

-ako ne postupa sa spremnikom na svom obračunskom mjestu kako je propisano u iznosu od 300,00 kuna;

- ako je uništio ili oštetio spremnik u iznosu od 500,00 kuna.

(2) Davatelj javne usluge neće naplatiti ugovornu kaznu već će izdati pisanu opomenu ako procijeni da korisnik javne usluge nije postupio u namjeri počinjenja prekršaja, već je prekršaj počinjen zbog neinformiranosti korisnika, ili u slučaju kad je prekršaj počinjen prvi puta.

**X. OPĆI UVJETI UGOVORA S KORISNICIMA**

**Članak 20.**

Opći uvjeti ugovora s korisnicima javne usluge sadržani su u Prilogu 1 ove Odluke i čine njen sastavni dio.

.

**XII. KRITERIJI ZA UMANJENJE CIJENE**

**MINIMALNE JAVNE USLUGE**

**Članak 21.**

(1) Korisniku koji nije kućanstvo koji koristi spremnik od 120 litara, cijena minimalne javne usluge umanjit će se na mjesečnom računu na 40,00 kuna bez PDV-a).

.

**XIV. KRUPNI (GLOMAZNI) OTPAD**

**Članak 22.**

Davatelj javne usluge u okviru javne usluge jedanput će u kalendarskoj godini preuzeti krupni (glomazni) otpad od korisnika usluge koji je kućanstvo na obračunskom mjestu korisnika u količini do 3 m3 sukladno rasporedu odvoza koji odredi davatelj javne usluge u obavijesti o sakupljanju komunalnog otpada.

**Zeleni (rezani) otpad**

**Članak 23.**

Iznimno od odredbe članka 22. ove Odluke, zeleni (rezani) otpad koji korisnik usluge koji je kućanstvo ne može kompostirati odnosno odložiti u spremnik za biootpad, korisnik usluge koji je kućanstvo može zbrinuti zapakiranog u, od strane davatelja javne usluge propisno označene, vreće volumena 120-150 litara i to u količini do 15 vreća godišnje, a temeljem podnesenog zahtjeva davatelju javne usluge i sukladno rasporedu koji odredi davatelj javne usluge.

**XV. KORIŠTENJE JAVNE USLUGE U SLUČAJU**

**NASTUPANJA POSEBNIH OKOLNOSTI**

**Članak 24.**

(1) U slučaju nastupanja posebnih okolnosti (npr. elementarna nepogoda, prirodna katastrofa, rat, ograničenja uvedena zakonom, neredi, nemiri i dr.). ili druge više sile koja bi spriječila davatelja javne usluge u izvršenju javne usluge u okvirima opisanim ovom Odlukom u trajanju duljem od obračunskog razdoblja iz članka 6. stavak 2. ove Odluke, ugovorne obveze se ne primjenjuju za vrijeme trajanja posebnih okolnosti.

(2) U slučaju trajanja posebnih okolnosti kraćem od obračunskog razdoblja iz članka 6. stavak 2. ove Odluke, ugovorne obveze ostaju na snazi, a davatelj javne usluge dužan je, čim okolnosti dozvole, izvršiti javnu uslugu u cijelosti, uključujući i odvoz onih količina otpada koje je propustio odvesti za vrijeme trajanja posebnih okolnosti. Odredbe Ugovora koje se odnose na ugovornu kaznu u takvom slučaju se ne primjenjuju, dok se ne normalizira stanje u sustavu.

**XVI. PRIJELAZNE I ZAVRŠNE ODREDBE**

**Članak 25.**

Nadzor nad provedbom ove Odluke provodi poljoprivredno-komunalni redar, sukladno odredbama Zakona i odluke kojom se uređuje komunalni red.

**Članak 26.**

Davatelj javne usluge obvezan je u roku od najviše 6 mjeseci od dana stupanja na snagu ove Odluke isporučiti svim korisnicima usluge iz kategorije korisnika kućanstvo spremnike za odvojeno sakupljanje komunalnog otpada. U slučaju nemogućnosti isporuke spremnika u navedenom roku, davatelj javne usluge će navedenim korisnicima isporučiti odgovarajuće vreće za odvojeno sakupljanje komunalnog otpada.

**Članak 27.**

Danom stupanja na snagu ove Odluke prestaje važiti Odluka o načinu pružanja javne usluge prikupljanja miješanog komunalnog otpada i biorazgradivog otpada i usluge povezane s tom javnom uslugom („Službeni glasnik Općine Popovac“, broj 1/18).

**Članak 28.**

Ova Odluka stupa na snagu osmog dana od dana objave u “Službenom glasniku Općine Popovac”.

KLASA: 351-01/21-01/\_\_

URBROJ: 2100/08-01/22-\_\_

Popovac, \_\_\_\_\_\_\_\_\_. 2022. godine

|  |
| --- |
| **P R E D S J E D N I K**  **OPĆINSKOG VIJEĆA**  *Zvonko Jagarinec* |

PRILOG 1

**OPĆI UVJETI UGOVORA O KORIŠTENJU JAVNE USLUGE SAKUPLJANJA KOMUNALNOG OTPADA NA PODRUČJU OPĆINE POPOVAC**

(u daljnjem tekstu: Opći uvjeti)

**Članak 1.**

Definicije i pojmovi korišteni u ovim Općim uvjetima odgovaraju definicijama i pojmovima definiranim Zakonom o gospodarenju otpadom (u daljnjem tekstu: Zakon) i drugim podzakonskim aktima donesenima na temelju Zakona kao i definicijama i pojmovima korištenim u Odluci o načinu pružanja javne usluge sakupljanja komunalnog otpada na području Općine Popovac (u daljnjem tekstu: Odluka).

Ovim Općim uvjetima uređuju se međusobni odnosi davatelja javne usluge i korisnika javne usluge koji proizlaze iz Ugovora o pružanju javne usluge sakupljanja komunalnog otpada (u daljnjem tekstu: Ugovor), na području pružanja javne usluge.

**Članak 2.**

Ovi Opći uvjeti primjenjuju se na sve korisnike javne usluge na području pružanja javne usluge koji zaključe Ugovor s davateljem javne usluge.

**Članak 3.**

Obveza korištenja javne usluge za sve vlasnike nekretnina odnosno posebnog dijela nekretnine i korisnike nekretnine, kad je vlasnik nekretnine odnosno posebnog dijela nekretnine obvezu plaćanja Ugovorom prenio na korisnika i o tome obavijestio davatelja usluge, nastaje danom stupanja na snagu Odluke.

Obveza davatelja javne usluge na pružanje javne usluge korisnicima koji nisu kućanstvo ne odnosi se niti obuhvaća pružanje usluge odvoza i zbrinjavanja otpada koji je kao proizvodni otpad nastao u proizvodnom procesu korisnika javne usluge, bez obzira što bi po prirodi ili sastavu bio sličan komunalnom otpadu iz kućanstva, kao ni na otpad iz poljoprivrede niti otpad iz šumarstva. Za takvu vrstu otpada korisnik javne usluge koji nije kućanstvo dužan je sklopiti poseban ugovor o odvozu i zbrinjavanju proizvodnog otpada s ovlaštenim prijevoznikom / zbrinjavateljem / oporabiteljem / trgovcem otpada.

**Članak 4.**

Davatelj javne usluge i korisnik javne usluge javnu uslugu ugovaraju u skladu s odredbama Zakona, podzakonskih akata donesenih na temelju Zakona, Odluke i ovih Općih uvjeta, a prava i obveze davatelja javne usluge i korisnika javne usluge utvrđuju se Ugovorom, Odlukom i ovim Općim uvjetima.

**Članak 5.**

Ugovor se smatra sklopljenim:

1. kad korisnik javne usluge dostavi davatelju javne usluge Izjavu ili

2. u slučaju kad korisnik javne usluge ne dostavi davatelju javne usluge Izjavu, prilikom prvog korištenja javne usluge ili zaprimanja na korištenje spremnika za primopredaju miješanog komunalnog otpada. U tom slučaju datum izdavanja računa za izvršenu javnu uslugu smatra se danom sklapanja Ugovora.

Sklapanjem Ugovora korisnik javne usluge potvrđuje da je upoznat s odredbama ovih Općih uvjeta i da prihvaća njihovu primjenu. Davatelj javne usluge dužan je korisniku javne usluge, na njegov zahtjev, bez naknade uručiti Ugovor i Opće uvjete u tiskanom obliku. Davatelj javne usluge i korisnik javne usluge Ugovor sklapaju na neodređeno vrijeme.

**Članak 6.**

Davatelj javne usluge i korisnik javne usluge imaju prava i obveze utvrđene Odlukom, Ugovorom i ovim Općim uvjetima.

**Članak 7.**

Radi otklanjanja svake sumnje, pisani oblik Ugovora nije pretpostavka niti nastanka ugovornog odnosa između davatelja javne usluge i korisnika javne usluge, a niti valjanosti nastalog ugovornog odnosa u smislu članka 5. točka 2. ovih Općih uvjeta, posebice u slučajevima kad se usluga od strane davatelja javne usluge izvršava, a korisnik javne usluge odbija potpisati Ugovor odnosno dostaviti Izjavu.

Korisnik javne usluge dužan je, u slučaju promjena podataka vezanih uz ugovorni odnos koji utječu na odnos davatelja javne usluge i korisnika javne usluge, iste prijaviti davatelju javne usluge u roku od 15 dana od dana kad je nastupila promjena, pisanim putem, elektroničkom ili običnom poštom.

Korisnik javne usluge dužan je u navedenom roku osobito obavijestiti davatelja javne usluge o prestanku korištenja nekretnine (stana, kuće, kuće za odmor i poslovnog prostora) na obrascu „Zahtjev za raskid Ugovora o obavljanju javne usluge prikupljanja miješanog komunalnog otpada“ dostupnom na mrežnoj stranici davatelja javne usluge (www.baranjskacistoca.hr) ili na adresi sjedišta davatelja javne usluge, uz navođenje razloga iz članka 9. ovih Općih uvjeta.

Davatelj javne usluge dužan je korisniku javne usluge u roku od 8 dana dostaviti pisanu obavijest o tome prihvaća li ili ne prihvaća zahtjev za raskid Ugovora, uz obrazloženje.

**Članak 8.**

Korisnik javne usluge koji stupa na mjesto prijašnjeg korisnika (novi korisnik) dužan je u roku od 15 dana od dana stjecanja vlasništva nekretnine odnosno prijenosa obveze plaćanja na temelju ugovora, pisanim putem obavijestiti davatelja javne usluge o početku korištenja javne usluge, podnošenjem zahtjeva za dostavu obrasca Izjave ili dostavljanjem već popunjenog obrasca Izjave.

Uz popunjeni obrazac Izjave (novi) korisnik je dužan dostaviti ispravu kojom dokazuje stjecanje vlasništva nekretnine ili prijenosa obveze plaćanja na temelju ugovora (izvadak iz zemljišne knjige, ugovor o prijenosu obveze plaćanja javne usluge).

Promjenu u statusu korisnika javne usluge korisnik je dužan dokazati vjerodostojnim ispravama. Svaku promjenu u statusu korisnika javne usluge koju korisnik prijavljuje, davatelj javne usluge prihvaća od datuma prijave, a primjenjuje od prvog dana sljedećeg obračunskog razdoblja te je isključena mogućnost retroaktivnog učinka prijavljene promjene.

Prilikom prestanka korištenja javne usluge korisnik javne usluge dužan je platiti sve do tada zaprimljene račune i tek tada može biti brisan iz evidencije davatelja javne usluge.

**Članak 9.**

Korisnik javne usluge može zatražiti raskid Ugovora u slučajevima:

1. prestanka odnosno promjene vlasništva nekretnine,

2. u slučaju da trajno ne koristi nekretninu te

3. prestanka obavljanja djelatnosti, uz dostavu odgovarajućeg akta o prestanku obavljanja djelatnosti (samo za kategoriju korisnika koji nije kućanstvo).

Nekretninom koja se trajno ne koristi smatra se:

(a) nekretnina za koju se na temelju očitovanja vlasnika utvrdi trajne nekorištenje u razdoblju od 12 mjeseci, što se dokazuje temeljem podataka očitanja mjernih uređaja za potrošnju električne energije ili plina ili pitke vode ili na drugi odgovarajući način uključujući očevid lokacije ili

(b) nekretnina koja nije pogodna za stanovanje.

Zahtjev za raskid Ugovora korisnik javne usluge podnosi davatelju javne usluge u obliku pisanog očitovanja, uz koje prilaže odgovarajuće dokaze kojima potkrjepljuje razloge za raskid Ugovora i to (prema svakom konkretnom slučaju): izvadak iz zemljišne knjige / ugovor o kupoprodaji / ugovor o darovanju / rješenje o nasljeđivanju / odgovarajući akt nadležnog tijela (rješenje i dr.) o prestanku obavljanja djelatnosti / ugovor o najmu/zakupu kad je korisnik javne usluge ugovorom izričito prenio na najmoprimca/zakupoprimca obvezu plaćanja javne usluge / potvrda da se usluga isporuke električne energije, vode ili plina trajno ne koristi ili mjesečno očitanje za navedene usluge za prethodnih 12 (dvanaest) uzastopnih mjeseci.

O zahtjevu iz stavka 3. ovoga članka davatelj javne usluge dužan je odlučiti u roku od 8 dana od dana podnošenja zahtjeva. Prije odlučivanja o zahtjevu korisnika za raskid Ugovora, ovlašteni zaposlenik davatelja javne usluge provjerit će koristi li se nekretnina ili ne, o čemu sastavlja zapisnik. U slučaju da ovlašteni zaposlenik davatelja javne usluge utvrdi da se nekretnina, suprotno navodima korisnika, koristi, davatelj javne usluge će pisanim putem obavijestiti korisnika javne usluge o odbijanju zahtjeva za raskid Ugovora uz obrazloženje odnosno naznaku razloga zbog kojih je zahtjev korisnika za raskid Ugovora odbijen te će na računu za uslugu korisniku javne usluge obračunati ugovornu kaznu.

Ugovor prestaje važiti smrću korisnika javne usluge (fizičke osobe, fizičke osobe – vlasnika obrta) i prestankom postojanja pravne osobe brisanjem iz sudskog, odnosno drugog odgovarajućeg registra.

U slučaju prestanka važenja Ugovora zbog smrti korisnika javne usluge fizičke osobe, fizičke osobe – vlasnika obrta i prestanka postojanja pravne osobe brisanjem iz sudskog, odnosno drugog odgovarajućeg registra, pravni slijednik koji je u posjedu nekretnine ili posebnog dijela nekretnine dužan je o tome obavijestiti davatelja javne usluge najkasnije u roku od 15 dana od dana saznanja o toj okolnosti.

Davatelj javne usluge može privremeno nastaviti s pružanjem javne usluge posjedniku nekretnine ili posebnog dijela nekretnine do podnošenja Izjave (novog) vlasnika nekretnine, uz uvjet da posjednik nekretnine redovito podmiruje sve novčane obveze koje se tiču obavljanja javne usluge za predmetnu nekretninu.

**Članak 10.**

Cijena javne usluge utvrđuje se Cjenikom javne usluge koji donosi i mijenja davatelj javne usluge u skladu s odredbama Zakona.

Korisnik javne usluge je dužan plaćati davatelju javne usluge cijenu javne usluge utvrđenu Cjenikom davatelja javne usluge. Cijenu javne usluge korisnici javne usluge plaćaju na temelju računa koji im davatelj javne usluge ispostavlja jednom mjesečno.

Račun se izdaje posljednjeg radnog dana u mjesecu za tekući mjesec, a dostavlja se korisniku javne usluge najkasnije do sedmog dana sljedećeg mjeseca.

Korisnik je dužan podmiriti račun u roku dospijeća.

U slučaju zakašnjenja zaračunavaju se zakonske zatezne kamate u skladu s pozitivnim propisima Republike Hrvatske.

**Članak 11.**

Korisnik ima pravo prigovora na ispostavljeni račun.

Prigovor se podnosi u pisanom obliku u roku od 15 dana od dana primitka računa.

Davatelj javne usluge dužan je ispitati osnovanost prigovora i dati pisani odgovor na prigovor u roku od 15 dana od dana primitka prigovora.

Prigovor korisnika ne odgađa obvezu plaćanja računa.

U slučaju kad davatelj javne usluge prihvati prigovor korisnika umanjiti će za priznati iznos račun za javnu uslugu koji slijedi nakon donošenja odluke o prihvaćanju prigovora.

**Članak 12.**

Spremnike za odlaganje otpada korisnik javne usluge u pravilu smješta na svojoj nekretnini. Iznimno, davatelj javne usluge može korisniku javne usluge, ukoliko nema prostor za držanje spremnika na svojoj nekretnini, omogućiti držanje spremnika na javnoj površini sukladno Odluci.

**Članak 13.**

Spremnici za otpad u dane odvoza otpada moraju biti na javnoj površini do vremena prolaska vozila davatelja javne usluge, u suprotnom se usluga neće izvršiti niti će se naplatiti cijena odvoza za (ne)predanu količinu otpada.

Spremnici za otpad u dane odvoza otpada moraju biti smješteni na javnoj površini na način da vozila i radnici davatelja javne usluge imaju nesmetan pristup spremnicima i da omogućavaju normalan promet pješaka i vozila.

Spremnici iz spremišta za otpad višestambenih zgrada na javnu površinu iznose se u vrijeme pražnjenja spremnika te nakon pražnjenja vraćaju na njihovo prvobitno mjesto. Iznose se i prazne samo spremnici u kojima se nalazi otpad.

Davatelj javne usluge dužan je rukovati spremnicima za otpad na način da iste ne oštećuje, a odloženi otpad ne rasipava i ne onečišćuje okoliš. Svako onečišćenje i oštećenje uzrokovano prikupljanjem i odvozom otpada davatelj javne usluge je dužan odmah otkloniti.

Davatelj javne usluge je dužan spremnike za otpad nakon pražnjenja vratiti na mjesto s kojih ih je i preuzeo i zatvoriti poklopac.

**Članak 14.**

Korisnik javne usluge dužan je spremnike za odlaganje komunalnog otpada održavati u ispravnom, čistom i funkcionalnom stanju.

Davatelj javne usluge može osigurati pranje zajedničkih spremnika..

Korisnik je odgovoran za svako namjerno oštećenje i nestanak spremnika koje mu je davatelj javne usluge dodijelio na korištenje bez naknade. U slučaju otuđenja i oštećenja spremnika, trošak nabave novih snosit će korisnik javne usluge putem ugovorne kazne.

U slučaju kad je to očito ili kad korisnik dokaže da je oštećenje spremnika uzrokovao davatelj javne usluge, trošak nabave novog spremnika snosit će davatelj javne usluge, o čemu se sastavlja zapisnik.

**Članak 15.**

Svi dogovori i pravno relevantne izjave ugovornih strana valjane su jedino ukoliko su učinjene u pisanom obliku.

U slučaju nesuglasja ili kontradiktornosti između Ugovora i ovih Općih uvjeta, vrijedit će odredbe Ugovora.

Ukoliko bilo koja odredba Ugovora i/ili Općih uvjeta jest ili postane ništavna, nevaljana ili neprovediva, to neće utjecati na ostatak Ugovora odnosno Općih uvjeta te će se ostatak Ugovora odnosno Općih uvjeta primjenjivati u najvećem mogućem opsegu sukladno Zakonu. U tom slučaju, ugovorne strane će bez odgode utvrditi odgovarajuću odredbu koja će zamijeniti ništavnu, nevaljanu ili neprovedivu odredbu na način da u što većoj mjeri odgovara prvotnoj namjeri ugovornih strana.

Neizvršavanje bilo kojeg prava danog ugovornoj strani na temelju Ugovora i/ili ovih Općih uvjeta neće se smatrati odricanjem ugovorne strane od tog prava. Bilo kakvo odricanje od prava danog ugovornoj strani na temelju Ugovora i/ili ovih Općih uvjeta mora biti dano izričito i u pisanom obliku.

Raskid ili prestanak Ugovora ne utječe na njegove odredbe za koje je izričito ili isključivo određeno da stupaju na snagu ili se nastavljaju primjenjivati i nakon raskida ili prestanka Ugovora.

Eventualne sporove koji nastanu u izvršavanju prava i obveza iz Ugovora davatelj javne usluge i korisnik javne usluge pokušat će riješiti sporazumno.

Na Ugovor i ove Opće uvjete primjenjuju se pozitivni propisi Republike Hrvatske te će se u skladu s time isti dokumenti i tumačiti.

**Članak 16.**

Ovi Opći uvjeti mijenjaju se na način i po postupku koji je propisan za njihovo donošenje.

**Članak 17.**

Ovi Opći uvjeti objavit će se u „Službenom glasniku Općine Popovac“, na mrežnim stranicama Općine Popovac na adresi [www.popovac.hr](http://www.popovac.hr) i na mrežnim stranicama davatelja usluge: Baranjska čistoća d.o.o. na adresi [www.baranjskacistoca.hr](http://www.baranjskacistoca.hr)